กรุงเทพประกันขายผ่านไอโฟน
นำร่องประกันเดินทางเมืองนอกไตรมาส1เบี้ยรายย่อย455ล้าน
10 ส.ค. 2554

นำร่องประกันเดินทางเมืองนอกไตรมาส1เบี้ยรายย่อย455ล้าน
กรุงเทพประกันภัย เผยไตรมาสแรกเบี้ยลูกค้ารายย่อย 455 ล้านบาท ลุยขายผ่านไอโฟน 
นายอภิสิทธิ์ อนันตนาถรัตน ผู้อำนวยการธุรกิจลูกค้ารายย่อย บริษัท กรุงเทพประกันภัย (BKI) เปิดเผยว่า ไตรมาสแรกปีนี้บริษัทมีเบี้ยธุรกิจลูกค้ารายย่อยเพิ่มขึ้นเป็น 455 ล้านบาท เพิ่มขึ้น 15% แยกเป็นขายผ่านโทรศัพท์ 305 ล้านบาท เพิ่มขึ้น 28% ขายผ่านธนาคาร 105 ล้านบาท เพิ่มขึ้น 100% ที่เหลือมาจากการขายผ่านเว็บไซต์ 
ทั้งนี้ กรมธรรม์ประกันภัยรถยนต์มียอดขายสูงสุดอันดับ 1 รองลงมาเป็นกรมธรรม์อุบัติเหตุส่วนบุคคล กรมธรรม์ประกันสุขภาพ และประกันการเดินทาง 
นายอภิสิทธิ์ กล่าวว่า ในไตรมาส 2 บริษัทจะเปิดตัวแอพพลิเคชัน “BKI iCare” เพื่อรองรับลูกค้าล้ำสมัยที่ใช้โทรศัพท์มือถือ iPhone (ไอโฟน) เป็นรายแรก เพราะกำลังเป็นที่นิยมและมีแนวโน้มเติบโตขึ้นอย่างต่อเนื่อง โดยแอพพลิเคชันได้ออกแบบเพื่อการใช้งานง่าย ไม่ยุ่งยาก เพื่อเติมเต็มการใช้ชีวิตของลูกค้า 
“ระยะแรกให้บริการขายประกันภัยผ่านไอโฟน โดยจะเริ่มรุกตลาดประกันภัยการเดินทางต่างประเทศ เนื่องจากปัจจุบันผู้ที่เดินทางไปต่างประเทศจะเข้ามาซื้อประกันภัยผ่านเว็บไซต์เพิ่มขึ้นมาก และเป็นแบบประกันที่เข้าใจง่าย ไม่ซับซ้อน ในอนาคตทางบริษัทเตรียมขยายผลไปสู่ประกันภัยประเภทอื่นๆ เช่น ประกันภัยรถยนต์ ประกันภัยอุบัติเหตุส่วนบุคคล และประกันอัคคีภัย ปีที่ผ่านมาเราขายประกันการเดินทางผ่านเว็บไซต์ได้ถึง 22 ล้านบาท ปีนี้จึงคาดว่าน่าจะเพิ่มเป็น 30 ล้านบาท” นายอภิสิทธิ์ กล่าว 
นายอภิสิทธิ์ กล่าวว่า สาเหตุที่บริษัทหันมาขายกรมธรรม์ผ่านไอโฟน เพราะปริมาณผู้ใช้ไอโฟนมีเพิ่มมากขึ้นอย่างต่อเนื่อง และลูกค้ากลุ่มนี้มีการเรียกร้องว่าน่าจะสามารถซื้อประกันผ่านโทรศัพท์ได้ จึงเป็นการจุดประกายให้บริษัทพัฒนาแอพพลิเคชันดังกล่าวขึ้นมารองรับ 
ทั้งนี้ หากพิจารณาจากปริมาณผู้ใช้ไอโฟน พบว่ามีเพิ่มมากขึ้นอย่างต่อเนื่อง โดยดูจากยอดจำหน่ายไอโฟนใน 4 ไตรมาสย้อนหลัง พบว่ามีจำนวนมากถึง 1 ล้านเครื่อง เฉพาะไตรมาสแรกของปีนี้มีผู้ซื้อไอโฟนถึง 2.4 แสนเครื่อง
นอกจากขายประกันการเดินทางผ่านไอโฟนแล้ว ยังเปิดให้บริการรับแจ้งเคลมด้วย โดยลูกค้าที่ซื้อกรมธรรม์สามารถตรวจสอบโรงพยาบาลในเครือข่าย และศูนย์ซ่อมผ่านไอโฟนได้ด้วย